ธนารักษ์สู้ฟัดศูนย์ราชการยันทำที่ภูเก็ต
ธนารักษ์ลุ้นระทึก สผ.ยังไม่อนุมัติอีไอเอศูนย์ประชุมภูเก็ต
12 ธ.ค. 2554

ธนารักษ์ลุ้นระทึก สผ.ยังไม่อนุมัติอีไอเอศูนย์ประชุมภูเก็ต 
นายนริศ ชัยสูตร อธิบดีกรมธนารักษ์ เปิดเผยถึงความคืบหน้าการก่อสร้างศูนย์ประชุมจังหวัดภูเก็ต ที่ใช้งบไทยเข้มแข็งวงเงิน 2,600 ล้านบาท ว่า ขณะนี้การออกแบบก่อสร้างใกล้เสร็จแล้ว แต่ยังติดปัญหาไม่ผ่านการอนุมัติรายงานการวิเคราะห์ผลกระทบสิ่งแวดล้อม (อีไอเอ) จากสำนักงานนโยบายและแผนทรัพยากรธรรมชาติและสิ่งแวดล้อม (สผ.) 
ที่ยังกังวลในเรื่องของการเคยเป็นพื้นที่วางไข่ของเต่าทะเล และทั้งนี้ สผ.เคยระบุว่าไม่คุ้มค่าต่อการลงทุนทางเศรษฐศาสตร์และด้านการเงิน เนื่องจากมีความกังวลว่าสถานที่ดังกล่าวเคยเป็นที่วางไข่ของเต่าทะเล ซึ่งกรมฯ ได้ส่งหนังสือชี้แจงไปยัง สผ.แล้ว น่าจะมีความชัดเจนออกมาอีกครั้งในเร็วๆ นี้ 
หากโครงการดังกล่าวต้องล้มไปก็น่าเสียดาย ขณะนี้เงินพร้อม สถานที่พร้อม แบบก่อสร้างพร้อม ถ้าไม่ลงนามสัญญาก่อสร้างในเดือน ก.ค. 2555 และก่อสร้างให้แล้วเสร็จในปี 2557 ต้องคืนงบที่ได้รับจัดสรรมา โดยศูนย์ประชุมดังกล่าวจะเป็นศูนย์ประชุมขนาดใหญ่รองรับผู้เข้าร่วมประชุมประมาณ 5,000 คน 
ด้านการพัฒนาพื้นที่ของกรมธนารักษ์ บริเวณแหลมแม่แก่น เกาะสมุย ที่มีการศึกษาไว้ทั้งการพัฒนาเป็นกรีนโฮเต็ลระดับ 5 ดาว และศูนย์ประชุมนั้น เสนอเรื่องไปให้นายธีระชัย ภูวนาถนรานุบาล รมว.คลัง พิจารณาแล้ว ซึ่งได้ให้กรมธนารักษ์กลับมาพิจารณาเปรียบเทียบการพัฒนาทั้งสองรูปแบบว่าจะมีผลประโยชน์ตอบแทนเป็นอย่างไรเงินลงทุนที่จะใช้นั้นมีมูลค่าเท่าใด คาดว่าจะนำเสนอให้รมว.คลังพิจารณาได้ในเร็วๆ นี้